Letter of Cornelius
Material: papyrus
Place: Oxyrhynchites
Categories: Brief (privat)
Kornelios an Hierax
Ermahnung zum Lernen
Kleidung
Κορνήλιος Ἱέρακι τῷ γλυκυτάτωι υἱῷ 
χαίρειν. 
ἡδέως σε ἀσπαζόμεθα πάντες οἱ ἐν οἴκωι καὶ 
τοὺς μετʼ ἐσοῦ πάντας. περὶ οὗ μοι πολλάκεις 
γράφεις ἀνθρώπου μηδὲν προσποιηθῇς 
ἕως ἐπʼ ἀγαθῷ πρὸς σὲ παραγένομαι σὺν Οὐ
ηστείνῳ μετὰ καὶ τῶν ὄνων. ἐὰν γὰρ θεοὶ θέλω
σι τάχιον πρὸς σὲ ἥξω μετὰ τὸν Μεχεὶρ μῆνα 
ἐπεὶ ἐν χερσὶν ἔχω ἐπείξιμα ἔργα. ὅρα μηδε
νὶ ἀνθρώπων ἐν τῇ οἰκίᾳ προσκρο[ύ]σῃς, ἀλλὰ τοῖς 
βιβλίοις σου αὐτὸ μόνον πρόσεχ[ε] φιλολογῶν 
καὶ ἀπʼ αὐτῶν ὄνησιν ἕξεις. κόμ[ι]σαι διὰ Ὀν
νωφρᾶ τὰ ἱμάτια τὰ λευκὰ τὰ δυ[ν]άμενα 
μετὰ τῶν πορφυρῶν φορεῖσθαι φαινολίων, 
τὰ ἄλλα μετὰ τῶν μουρσίνων φορέσεις. 
διὰ Ἀνουβᾶ πέμψω σοι καὶ ἀργύριον καὶ 
ἐπιμήνια καὶ τὸ ἄλλο ζεῦγος τῶν ὑσγείνων. 
τοῖς ὀψαρίοις ἐξήλλαξας ἡμᾶς, τούτων καὶ τὴν 
τιμὴν διʼ Ἀνουβᾶ πέμψω σοι, μέντοιγε 
ἕως πρὸς σὲ ἔλθῃ Ἀνουβᾶς ἀπὸ τοῦ σοῦ χαλκοῦ τὸ 
ὀψώνιόν σου καὶ τῶν σῶν ἐξοδίασον 
ἕως πέμψω. ἔστι δὲ τοῦ Τῦβι μηνὸς 
σοὶ ὅ θέλεις, Φρονίμῳ  ιϛ, τοῖς περὶ Ἀβάσκ 
καὶ Μύρωνι  θ, Σεκούνδῳ  ιβ. πέμ
ψον Φρόνιμον πρὸς Ἀσκληπιάδην ἐμῶι 
ὀνόματι καὶ λαβέτω παρʼ αὐτοῦ ἀντιφώνη
σιν ἧς ἔγραψα αὐτῷ ἐπιστολῆς καὶ πέμψον. 
περὶ ὧν θέλεις δήλωσόν μοι. ἔρρωσο, τέκνον. 
Τῦβι ιϛ.
Ἱέρακι [υ]ἱῷ   ἀπὸ Κορνηλίο πατρός.